題從兄和仲國香軒
作者：劉才邵
朝代：宋

paragraphs: 靈均志與日爭光，收拾香草供篇章。
高冠奇服事修潔，辛夷爲楣葯爲房。
滋蘭九畹多不厭，似更有意憐幽香。
當時楚俗寶蕭艾，誰知紉佩芙蓉裳。
高情如兄能有幾，封植靈根當砌傍。
芝英玉樹宜相映，清芬宛轉隨風長。
結根得所異晚菊，不向籬邊混衆芳。
早晚知音垂採摘，玉盤霞綺升中堂。